Rikunarita-ORG/Wikinium huggingface dataset:
# 傅昭儀

**傅昭儀**，漢哀帝祖母也。父河內溫人，早卒，母更嫁為魏郡鄭翁妻。

## 生平

馮婕妤救駕圖
昭儀少為上官太后才人，自元帝為太子，得進幸。元帝即位，立為婕妤，甚有寵。為人有材略，善事人，下至宮人左右，飲酒酹地，皆祝延之。產一子一女，女為平都公主，男為定陶恭王。恭王有材藝，尤愛於上。元帝既重傅婕妤，及馮婕妤亦幸，生中山孝王。帝欲殊之於後宮，以二人皆有子為王，帝尚在，未得稱太后，乃更號曰昭儀，賜以印綬，在婕妤上。昭其儀，尊之也。至成、哀時，趙昭儀、董昭儀皆無子，猶稱焉。

元帝崩，傅昭儀隨王歸國，稱定陶太后。後十年，恭王薨，子代為王，王母曰丁姬。傅太后躬自養視，及壯，成帝無繼嗣，時中山孝王在。元延四年，孝王及定陶王皆入朝。傅太后多以珍寶賂遺趙皇后及帝舅票騎將軍王根，陰為王求漢嗣。皆見上無子，欲豫自結為久長計，更稱譽定陶王，上亦自器之。明年，遂徵定陶王立為太子。月餘，元帝立楚孝王孫景為定陶王，奉恭王後。太子議欲謝，少傅閻崇以為「春秋不以父命廢王父命，為人後之禮不得顧私親，不當謝。」太傅趙玄以為當謝，太子從之。詔問所以謝狀，尚書劾奏玄，左遷少府，以光祿勳師丹為太傅。詔傅太后與太子母丁姬自居定陶國邸，下有司議皇太子得與傅太后、丁姬相見否？有司奏議不得相見。頃之，成帝母王太后欲令傅太后、丁姬十日一至太子家，成帝曰：「太子丞正統，當共養陛下，不得復顧私親。」王太后曰：「太子幼，而傅太后抱養之，今至太子家，以乳母恩耳，不足有所妨。」於是令傅太后得至太子家。丁姬以不小養太子，獨不得。

漢哀帝像
成帝崩，哀帝即位，王太后詔令傅太后、丁姬十日一至未央宮。高昌侯董宏希指，上書言宜立丁姬為帝太后。師丹劾奏「宏懷邪誤朝，不道。」上初即位，謙讓，從師丹言止。後乃白令王太后下詔，尊定陶恭王為恭皇。哀帝因是曰：「春秋『母以子貴』，尊傅太后為恭皇太后，丁姬為恭皇后，各置左右詹事，食邑如長信宮、中宮。追尊恭皇太后父為崇祖侯，恭皇后父為褒德侯。」後歲餘，遂下詔曰：「漢家之制，推親親以顯尊尊，定陶恭皇之號不宜復稱定陶。其尊恭皇太后為帝太太后，丁后為帝太后。」後又更號帝太太后為皇太太后，稱永信宮，帝太后稱中安宮，而成帝母太皇太后本稱長信宮，成帝趙后為皇太后，並四太后，各置少府、太僕，秩皆中二千石。為恭皇立寢廟於京師，比宣帝父悼皇考制度，序昭穆於前殿。

傅太后父同產弟四人，曰子孟、中叔、子元、幼君。子孟子喜至大司馬，封高武侯。中叔子晏亦大司馬，封孔鄉侯。幼君子商封汝昌侯，為太后父崇祖侯後，更號崇祖曰汝昌哀侯。太后同母弟鄭惲前死，以惲子業為陽信侯，追尊惲為陽信節侯。傅太后既尊，後尤驕，與成帝母語，至謂之嫗。與中山孝王母馮太后並事元帝，追怨之，陷以祝詛罪，令自殺。元壽元年，傅太后崩，與元帝合葬渭陵。

## 考據

* (漢) 班固纂《漢書·巻九十七》
# 南陽市

| 南陽市 |
| --- |
| 南陽市之所在 |
| **歸屬：** | 中華人民共和國 |
| **所屬**： | 河南省 |
| **屬地**： | 二區十縣 |
| **治所**： | 臥龍區 |
| **執事**： | 市委書記穆為民 |
| **用語**： | 中原官話 |
| **人口**： | 九十萬 |
| **建置**： | 一九九四年撤地設市 |

**南陽市**在河南西南，略云**宛**，亦稱「南都」。環宛皆山，氣候宜人。宛邑置於東經百十度之右，北緯卅度餘二居其上。群山環之，是以謂之「碗」也。伏牛北臥，漢水南依，南陽謂之呼也。方圓三百里，山丘均佔三分有一，良田千萬畝，人口千萬餘，河南之大城也。
南陽地乃三江源也，淮河東流桐柏，唐白河南注漢水，南召北亦數黃河，丹江口更為南水北調之源頭。山九架落宛中，名謂：豐山、隱山、蒲山、獨山、羊磨山、紫山、遮山、塔子山宛城之北十里有一孤山，名曰獨山，美玉蘊含其中，更為中國四大名玉之一，有戲劇曰宛梆，豫劇一支，鼎盛於明清，延續至今，未嘗衰也。南陽人皆以麵為主食，晨昏飲汁，當午食麵，饃菜相配。今有[荊楚故都龍城丹陽在宛西淅川，下寺存春秋楚墓群，南召有楚長城遺址。至漢鼎盛，南陽「四聖」有三皆出於此朝，今有「智聖」諸葛亮武侯祠、「科聖」張衡墓祠、「醫聖」張仲景醫聖祠。漢韻之精華，乃漢石刻畫，存乎漢畫舘中。三顧茅廬之諸葛草盧（南陽武侯祠，與襄陽爭議），火燒新野博望坡遺址，諸葛亮劉備新野論政之漢議事臺，關公拴馬之漢桑城，劉禪生地太子閣。

## 沿革

夏初，鄧為禹都。古謂「申呂之國」，商周之年含申、鄧、謝諸國。戰國末為秦所據。秦昭王三十五年，設南陽郡。前漢置南陽郡，轄境自河南熊耳山以南至湖北大湖山以北。後漢謂之「南都」，當是時乃第二大都。公元一九四八年國軍敗離宛邑，中原紅軍得南陽。一九九四年撤地設市，南陽大城之雛形具備。

## 政區

南陽市行政區劃圖
宛市下轄一市二區十縣百餘
鄉鎮。

* 臥龍：諸葛孔明躬耕之地。南陽城西高崗密林，人稱臥龍崗，相傳諸葛亮曾躬耕于此，今留有南陽諸葛盧。
* 宛城：南陽簡稱宛，因此得名宛城，
* 鄧州：古鄧國國都之地。醫聖張仲景之故里。范仲淹于花洲書院寫下名篇《岳陽樓記》。
* 鎮平：古涅陽。
* 内鄉：今留有舉國最全之古縣衙。
* 西峽：伏牛山明珠，恐龍蛋化石舉世震驚。
* 淅川：古丹陽。南水北調之源也。
* 桐柏：桐柏山腹地，淮河源也。
* 唐河：古唐州。有泗洲佛塔。
* 方城：今宛東工業重鎮，交通要道也。
* 社旗：古賒店。明清時中原商賈重鎮，賒店古鎮會館群。
* 南召：石人山南麓重鎮。
* 新野：南陽、襄陽間之要道。三國時，曾火燒新野。今留有漢議事臺、漢桑城。

### 郵傳

洛湛、寧西二路交於宛邑，皆為中國「八縱八橫」之要道。洛湛鐵路貫穿南北，北起洛陽，南經襄陽，直止兩廣。寧西鐵路縱橫東西，東起南京，西至西安。

* 洛湛鐵道南陽境之内：南召-南陽-鄧州
* 寧西鐵道南陽境之内：桐柏-唐河-南陽-鎮平-内鄉-西峽

國道、省道、高速公路三網交錯互通，是使南陽集聚通驛之便也。高速公路更為宛城騰飛之力，通鄭州、聯洛陽、牽上海、至西安、達襄陽，至公元二〇一〇年，高速公路通車程將至七百公里。
城東有姜營機場，直飛京、滬、穗、深、桂等都會。

### 大學

* 南陽理工學院
* 南陽師範學院
* 南陽醫專

### 中學

* 南陽一中
* 河南油田高级中學
* 南陽八中
* 南陽三中
* 南陽二中
* 鎮平一中
* 南陽五中

### 新城

* 火車新驛延向西。
* 白河三橋通往南。
* 高新北區高樓立。
* 行政新區指向東。
* 南陽鎮平一體化。

* 名山：
	+ 伏牛山世界地質公園：八百里伏牛乃秦嶺之餘脈，中國地理之中心，南北分於此，東西地階穿於次，分隔黃河長江，淮河之源，中國中央造山系之中心，世界最大恐龍蛋化石群之發現地，亞洲最大水庫丹江口更乃南水北調之源頭。風光於此相融，奇觀於此相會，牛郎織女相識於此，中國之名山也。
	+ 石人山：其山為南陽、平頂山兩市之界。
	+ 獨山：宛城之北有孤山，其名為獨山，山中蘊美玉。為當地之聖山，三月三，上獨山。
	+ 桐柏山：

* 名水：
	+ 丹江口：水域之廣冠蓋亞洲，清淨而甘甜，南水北調之源也。
	+ 鴨河口：
	+ 麒麟湖：宛城北三十裏有一湖，形似麒麟，故名。
	+ 白河：又名**淯**水，乃次地之第一大河，流經宛城，土人謂之母親河。源自伏牛山，鴨河口乃其上游，下游於新野與唐河相會成唐白河，南於襄陽注之漢水。

## 他典

* 宛邑衛星照片
* 南陽市政府 互聯網檔案館存錄，時二〇〇七年二月二十六日。
* 南陽電視臺 互聯網檔案館存錄，時二〇二〇年十一月四日。
* 南陽百度論壇 互聯網檔案館存錄，時二〇〇七年四月六日。
* 南陽諸葛盧圖片
* 南陽臥龍都市之聲討論之論壇
# 陰陽家

**陰陽家**者，究天人之際，通古今之變，以陰陽五行為樞，構宇宙萬象之理，側先秦諸子百家。其學雜糅巫史、天文、曆算，自成體系。其術在敬順昊天，曆象日月星辰，敬授民時。肇端乎上古，成派於戰國。鄒衍集其大成，創五德終始說，以陰陽消息、五行生剋，推演王朝興替，說齊湣王，以「黃帝土德，夏木德，商金德，周火德」推秦將為水德。遂成顯學。

## 要義

陰陽之道，首重「氣」「數」「象」：

### 氣

氣者，天地萬物之本原也。鄒衍倡「五德終始」。復演「大九州」之說，以陰陽二氣分判海陸，謂中國居赤縣神州，僅天下八十一分之一；以明地理之分佈、王朝之興替。醫家宗之，《黃帝內經》曰：「夫四時陰陽者，萬物之根本也。」「聖人春夏養陽，秋冬養陰，以從其根。」此乃順天時以養生之大法，見氣之於人身亦然。

### 數

數者，推天道以明人事之準繩也。漢京房創「納甲」之法，以天干地支匹配卦爻，占斷災異。劉歆承之，作《三統曆》，立「太極上元」為曆法之始，融「十九年七閏」之法於其中。

### 象

象者，仰觀俯察以類萬物之情狀也。《易．繫辭》載：「古者包犧氏之王天下也，仰則觀象於天，俯則觀法於地」，乃作八卦，以象萬物。逮至淮南，劉安等集方術之士，著《淮南子》。其〈天文訓〉曰：「天圓地方，道在中央。」以天地之象，喻陰陽之運轉，四時之遞嬗，乃至人事之綱紀，皆本於此。

## 後世之用

陰陽之學，自漢以降，其思想多為他派所融，而方術則下衍百工。

秦始皇帝納鄒衍五德終始之說，以秦為水德，代周火德，故尚黑，數用六。漢高帝初亦承秦，為水德。至武帝時，更定為土德，色尚黃，以應土克水之理。西漢末，董仲舒雜揉陰陽，倡「天人感應」之論，以五行推演災異祥瑞，陰陽之理，始入經學。其說為漢儒所宗，如《春秋繁露》所言「陽尊陰卑」「刑德相配」，皆其表也。然其流弊亦顯，故司馬談《論六家要旨》評曰：「大祥而眾忌諱，使人拘而多所畏。」

漢後，其學漸微，不復為獨立之學派。至《隋書·經籍志》始，陰陽家之目廢，然其說散見於五行、術數、天文、曆法之中。魏晉時，其術多為道教所納，如葛洪《抱朴子》論神仙方術，精於外丹，即其流亞也。及至唐宋，術數益精，如李淳風之《乙巳占》，集星占之大成；僧一行之《大衍曆》，革曆法之新，皆承陰陽家之曆象授時。

至若「天人合一」，浸潤華夏至深。故後世之醫、卜、星、相，乃至輿地、擇日之術，莫不源於陰陽五行，皆其遺緒也。

## 據

* 《史記·孟子荀卿列傳》
* 《漢書·藝文志》
* 《七略佚文》
# 漢孝平王皇后

**漢孝平王皇后**，父王莽。莽欲從霍光故事，以女為后。太皇太后初意不欲，後不得已許之。元始三年，王太皇太后令長樂宮少府、宗正、尚書令納采，三公以下皮弁素積告宗廟，次年迎於王家，自上林苑延壽門入未央宮前殿受拜，成禮為漢平帝皇后，時年九歲。

五年，帝為莽弒，立孺子嬰，尊王皇后為皇太后。莽罷漢政，后為定安公太后，惡莽之所為，常稱病不會。莽憂之，欲擇人改嫁，改封**黃皇室主**，命世族詣問疾。后忿怒，笞鞭其旁侍御。乃罷。

莽既敗，兵焚未央宮，后嘆曰：「何面目以見漢家！」投火而崩，年僅廿八。
# 漢孝成班婕妤

**漢孝成班婕妤**，徐令彪之姑，況之女。漢成帝初即位選入後宮。始為少使，蛾而大幸，為婕妤，居增成舍，再就館，有男，數月失之。成帝游於後庭，嘗欲與婕妤同輦載，婕妤辭曰：「觀古圖畫，賢聖之君皆有名臣在側，三代末主乃有嬖女，今欲同輦，得無近似之乎？」上善其言而止。太后聞之，喜曰：「古有樊姬，今有班婕妤。」婕妤誦《詩》及《竊窕》、《德象》、《女師》之篇。每進見上疏，依則古禮。

自鴻嘉後，上稍隆於內寵。婕妤進侍者李平，平得幸，立為婕妤。上曰：「始衛皇后亦從微起。」乃賜平姓曰衛，所謂衛婕妤也。其後，趙飛燕姊弟亦從自微賤興，踰越禮制，浸盛於前。班婕妤及許皇后皆失寵，稀復進見。鴻嘉三年，趙飛燕譖告許皇后、班婕妤挾媚道，祝詛後宮，詈及主上。許皇后坐廢。孝問班婕妤，婕妤對曰：「妾聞『死生有命，富貴在天。』修正尚未蒙福，為邪欲以何望？使鬼神有知，不受不臣之訴；如其無知，訴之何益？故不為也。」上善其對，憐憫之，賜黃金百斤。

趙氏姊弟驕妒，婕妤恐久見危，求共養太后長信宮，上許焉。婕妤退處東宮，作賦及紈扇詩以自傷悼。後人傷之而為《婕妤怨》也。

至成帝崩，婕妤充奉園陵，薨，因葬園中。

## 據

* 《漢書》·卷九十七下外戚傳第六十七下·孝成班婕妤

|  |  |
| --- | --- |
|
 | 美辭妙篇，具錄於**維基文庫︰班婕妤** |
# 冉耕

**冉耕**，字**伯牛**，魯人也，周靈王二十四年生，仲尼弟子，有德行。

伯牛有惡疾，孔子往問之，自牖執其手，曰：「命也夫！斯人也而有斯疾，命也夫！」後世有好事者考據，謂其以德行而罹惡疾，是故夫子歎之，以為不公也。

早逝，卒年不詳。

## 據

* 《史記·仲尼弟子列傳》
* 《論語》

孔門十哲

德行︰
顏淵｜
閔子騫｜
冉伯牛｜
仲弓｜

言語︰
宰我｜
子貢｜

政事︰
冉有｜
子路｜

文學︰
子游｜
子夏｜
# 漢光烈皇后

**漢光烈皇后**諱**麗華**，南陽新野人。元始四年生，父陰陸，母鄧氏，傳出管仲。更始元年嫁劉秀。

二年，秀圖河北，欲盟真定王揚，揚王家人，不欲立次於帝及秀，要結親。秀遂令劉植為媒，取揚外甥郭聖通，生彊。

三年，秀即皇帝位，改元建武，迎麗華及聖通，同為貴人。翼年，帝欲立麗華為后，麗華絕，因聖通有子。故立聖通為后，彊為太子。

建武初天下未定，帝恆出自將，詔陰貴人侍軍中，子莊即生於軍中。

建武十七年以懷勢怨懟，數違教令，不能撫循他子，訓長異室，廢郭皇后，立陰貴人為后。在位恭儉，少嗜玩，不喜笑謔。性仁孝，多矜慈。七歲失父，雖已數十年，言及未曾不流涕。帝見，常歎息。

顯宗即位，尊為皇太后。永平三年冬，帝從太后幸章陵，置酒舊宅，會陰、鄧故人諸家子孫，並受賞賜。七年崩，在位二十四年，年六十，合葬原陵。

育五子，曰漢顯宗孝明皇帝、漢東平憲王、漢廣陵思王、漢臨淮懷公、漢琅邪孝王。

## 據

* 《後漢書》卷十上《皇后紀上·光烈陰皇后紀》
# 曹休

**魏長平壯侯曹休**字**文烈**，漢沛國譙人，曹操族子也。

天下亂，宗族各散去鄉里。休年十余歲喪父，獨與一客擔喪假葬，攜將老母，渡江至吳。以操舉義兵，易姓名轉至荊州，間行北歸，見操。操謂左右曰：「此吾家千里駒也。」使與曹丕同止，見待如子。常從征伐，使領虎豹騎宿衛。

劉備遣將吳蘭屯下辯。操遣曹洪征之，以休為騎都尉，參洪軍事。操謂休曰：「欲雖參軍，其實帥也。」洪聞此令，亦委事於休。備遣張飛屯固山，欲斷軍後。眾議狐疑，休曰：「賊實斷道者，當伏兵潛行。今乃先張聲勢，此其不能也。宜及其未集，促擊蘭，蘭破則飛自走矣。」洪從之，進兵擊蘭，大破之，飛果走。操拔漢中諸軍還長安，拜休中領軍。

曹丕即王位，為領軍將軍，錄前後功，封**東陽亭侯**。夏侯惇薨，以休為鎮南將軍，假節，都督諸軍事，車駕臨送，上乃下輿執手而別。孫權遣將屯曆陽。休列，擊破之，又別遣兵渡江，燒賊蕪湖營數千家。遷征東將軍，領揚州刺史，進封**安陽鄉侯**。丕征孫權，以休為征東大將軍，假黃鉞，督張遼等及諸州郡二十餘軍，擊權大將呂範等於洞浦，破之。拜揚州牧。

明帝即位，進封**長平侯**。吳將審惪屯皖，休擊破之，斬惪首，敵將韓綜、翟丹等前後率眾詣休降。增邑四百，並前二千五百戶，遷大司馬，都督揚州如故。太和二年，帝為二道征吳，遣司馬懿從漢水下，督休諸軍向尋陽。吳周魴偽降，休深入，戰不利，退還宿石亭。軍夜驚，士卒亂，棄甲兵輜重甚多。休上書謝罪，帝遣屯騎校尉楊暨慰諭，禮賜益隆。休因此癰發背薨，諡曰壯侯。

## 家屬

曹氏家譜
* 子
	+ 曹肇，散騎常侍、屯騎校尉。
	+ 曹纂，列侯，殄吳將軍。

## 評

* 《三國志》評曰：「夏侯、曹氏，世為婚姻。故惇、淵、仁、洪、休、尚、真等並以親舊肺腑，貴重于時，左右勳業，鹹有效勞。」

## 據

* 《三國志·魏書九·諸夏侯曹傳》
# 爾朱榮

**爾朱榮**，字天寶，北秀容人，世為契胡酋帥。祖居爾朱川，遂為**爾朱**氏。魏末權臣。

## 傳

太和十七年生，榮幼身潔而白，美容貌，神機明決。及長，好射獵，每設圍誓眾，便為軍陣之法，號令嚴肅，眾莫敢犯。初襲父爵，為領民酋長。時民亂四起，榮乃廣置軍馬，魏以羈縻，使鎮民變。孝昌二年八月，舉兵襲肆州，自置官吏，兵勢漸盛，朝廷不能制。武泰元年，孝明帝為胡太后所鴆，榮聞之怒，自晉陽南下，迎長樂王子攸為帝，是為孝莊帝，因榮有翼戴之勳，詔以榮為**使持節、侍中、都督中外諸軍事、大將軍、開府、兼尚書令、領軍將軍、領左右，太原王**，食邑二萬戶。

又托言丞相高陽王雍反，圍殺王公、百官二千餘人。又嘗挾帝以專朝政，尋還晉陽。雖居外藩，而於朝廷大置親黨，據要地，伺動靜，遙制朝政。九月，大破賊葛榮軍十萬，遷大丞相、都督河北畿外諸軍事。明年九月，破賊別部韓樓。

永安三年四月，又遣驃騎大將軍爾朱天光等至關中討萬俟醜奴、萬俟道洛、王慶雲。至七月，平諸賊。九月，將侍從三十餘人入洛陽，為孝莊帝所誅。

前廢帝初，榮從弟世隆等得志，乃詔曰：「故使持節、侍中、都督河北諸軍事、天柱大將軍、大丞相、太師、領左右、兼錄尚書、北道大行臺、太原王榮，功濟區夏，誠貫幽明，天不憗遺，奄從物化。追終褒績，列代通謨；紀德銘勳，前王令範。可贈假黃鉞、相國、錄尚書事、司州牧，使持節、侍中、將軍、王如故。」又詔曰：「故假黃鉞、持節、侍中、相國、錄尚書、都督中外諸軍事、天柱大將軍、司州牧、太原王榮，惟岳降靈，應期作輔，功侔伊霍，德契桓文。方籍棟梁，永康國命，道長運短，震悼兼深。前已褒贈，用彰厥美。然禮數弗窮，文物有闕，遠近之望，猶或未盡。宜循舊典，更加殊錫。可追號為**晉王**，加九錫，給九旒鑾輅、虎賁、班劍三百人、轀輬車，準晉太宰、安平獻王故事，諡曰**武**。」詔曰：「武泰之末，乾樞中圮，丕基寶命，有若綴旒。晉王榮固天所縱，世秉忠誠，一匡邦國，再造區夏，俾我頹綱，於斯復振。雖勳銘王府，德被管絃，而從祀之禮，於茲尚闕，非所以酬懋賞於當時，騰殊績於不朽。宜遵舊典，配享高祖廟庭。」

## 宗族

### 家世

* 高祖：爾朱羽健
	+ 曾祖：爾朱鬱德

### 父祖

* 祖：爾朱代勤
	+ 父：爾朱新興

### 妻

北鄉公主

### 子女

#### 子

* 長子：爾朱菩提，永安三年為孝莊帝伏兵所殺，年十四
* 次子：爾朱叉羅
* 三子：爾朱文殊
* 四子：爾朱文暢
* 五子：爾朱文略

#### 女

* 大爾朱氏：初為魏孝明帝妃，後為孝莊帝后，孝莊帝被弑，為北齊神武帝所納，天保七年為北齊文宣帝所殺
* 小爾朱氏：陳留王元寬妃
* 有一女嫁于長孺。長孺者，宣武順皇后從子

### 兄弟

* 從弟：爾朱度律，永安三年，與爾朱世隆立惠哀帝嗣位，封常山王。永熙元年誅
* 從弟：爾朱彥伯
* 從弟：爾朱仲遠，彥伯之弟。都督三徐二兗諸軍事、徐州刺史、東道大都督，進爵彭城王
* 從弟：爾朱世隆，仲遠之弟。永安三年，與度律等推惠哀帝為帝，中興二年為北齊神武帝所殺

### 從子

* 從子：爾朱兆，永安三年，爾朱榮誅，爾朱兆弑孝莊帝，永熙二年自殺
* 從子：爾朱天光，建義元年平關隴起義，建明三年誅

## 引據

* 《魏書·卷七十四·列傳第六十二》
* 《北史·卷四十八·列傳第三十六》
* 《資治通鑒·卷第一百五十二》

## 注
# 程頤

程頤，晩笑堂竹莊畫傳
**程頤**，字**正叔**，世稱**伊川先生**，北宋河南府洛陽人，明道元年十月生於黃州黃陂縣（今湖北武漢）。高祖程羽，後晉天福間時官至兵部侍郎；曾祖程希振，徙居中山，後遷河南。父程珦，字伯溫，以蔭入仕，歷知龔、鳳、磁、漢諸州，贈開府儀同三司；母侯氏，太原世族，通經史，教子以「非聖書不視」為訓。兄顥，字伯淳，世稱明道先生，兄弟並稱「二程」，開洛學之宗。

慶曆六年，父珦識周敦頤於南安軍，令二子從學。頤時年十四，與兄顥受《太極圖說》，始悟「孔顏樂處」，遂立「學以至聖人」之志。皇祐二年，遊太學，胡瑗試諸生以「顏子所好何學論」，頤答以「學以至聖人之道」，瑗大奇之，授學職。嘉祐四年，廷試報罷，遂絕意科舉，潛心經術。治平三年，元配張氏卒，作《祭張氏文》云：「相予廿載，未嘗失禮。」獨居治學，足不逾洛中者二十載。

元豐八年，哲宗嗣位，方九歲，太皇太后臨朝，司馬光、呂公著薦為崇政殿說書。每進講，色莊言厲，以「輔養君德」為先。嘗聞帝盥水避蟻，即諫曰：「推此心以及四海，帝王之要道也。」元祐元年，帝幸邇英閣折柳為戲，頤正色曰：「方春發生，不可無故摧折。」蘇軾譏曰：「此叔孫通禮耳！」由是洛蜀黨爭益烈。

及哲宗親政，新黨復起，盡黜太皇太后舊臣。紹聖四年，頤坐「譏訕朝政」，削籍，流涪州。居黔中，注《周易》，成《伊川易傳》。門人尹焞、譙定從遊，記其「每日晨起焚香默坐，夜分方寢」。徽宗立，復宣德郎，致仕。大觀元年九月庚午，卒於洛陽私第，年七十有五，門人尹焞、張繹等私諡「**正公**」。淳祐元年，從祀孔廟。元至順元年，追封**洛國公**。明嘉靖九年，稱「**先儒程子**」。

## 學術要旨

### 性理之辨

首倡「性即理」，謂「在天為命，在義為理，在人為性，主身為心，其實一也。」

### 主敬窮理

立「涵養須用敬，進學在致知」二法，謂「敬則自虛靜，不可把虛靜喚做敬。」

### 經世之學

注《易》重時位，謂「六爻虛位，各因時而取義」；釋《春秋》主名分，云「聖人以天自處，以義斷事。」

## 評

```
• 朱熹謂：「孔孟後一人，斷自濂溪、二程始。」「伊川嚴毅，壁立萬仞。」
• 《宋史·道學傳》評：「頤深造自得，本諸誠敬。」
• 晁說之譏：「峭深孤峭，不近人情」
• 清王夫之《宋論》謂：「洛學之弊，流為拘謹。」
• 錢穆《宋明理學概述》云：「伊川以『性即理』立說，下啟朱子，實為理學樞機。」
```

## 考

|  |  |
| --- | --- |
|
 | 美辭妙篇，具錄於**維基文庫︰程頤** |

```
• 楠本正繼。《宋明時代儒學思想の研究》，廣池學園出版部。1962年（日文）
• 市川安司。《程伊川哲學の研究》，東京大学出版會。1964年（日文）
• 葛瑞漢著，程德祥譯。《中國的兩位哲學家：二程兄弟的新儒學》。鄭州：大象出版社，2000年。（中文）
• 溫偉耀。《成聖之道——北宋二程修養工夫論之研究》。開封：河南大學出版社，2004年。（中文）
• 鍾彩鈞。《《白虎通》與《伊川易傳》天人觀的比較 互聯網檔案館存錄，時二〇一四年十一月三日。》
• 《宋史》
• 程頤《伊川文集》
• 朱熹《伊洛淵源錄》
• 《二程遺書》
• 姚名達《程伊川年譜》
• 《河南程氏文集》元祐元年〈論經筵三事〉
• 《涪陵縣誌·流寓傳》
```
# 梁元帝

**梁世祖元皇帝**諱**繹**字**世誠**，小字**七符**。號**金樓子**。梁武帝第七子也。母修容阮氏。天监七年八月丁巳，繹生。初封湘東郡王。太清三年三月，武帝幽崩於石頭。王乃征兵於河東王譽。河東不從，王興兵討之，敗績。岳陽王詧舉兵，圍江陵。王固守。詧不能克。太清四年夏五月，河東王敗於王僧辯，僧辯斬之。王乃領其地。十一月，自稱相國。太清五年，王僧辯等上表請即位。王不許。太清六年，王傳檄四方討侯景。命王僧辯直搗金陵。三月，王師克侯景。斬之。傳首江陵。群臣上表勸即位，王不從。四月，武陵王、皇子紀據益州自立。至八月，紀興蜀兵東進。十一月，王即位。改元承聖。承聖二年，宇文泰遣尉遲迥入蜀，蜀將聞風而降。紀眾自潰於西陵。泰進擊江陵，帝不能守，乃降。焚其所藏書十四萬卷。旋為蕭詧所害。年四十七。群臣上謚號元皇帝，廟號世祖。陳霸先、王僧辯立皇子方智於金陵，是為敬帝。帝嘗撰《金樓子》二十卷。今存六卷行世。

## 據

* 《梁書·元帝本紀》
* 《周書·文帝本紀》
# 漢河間孝王

河間孝王**劉開**，孝章帝之第六子也。

以永元二年封，分樂成、勃海、涿郡為國。延平元年就國。開奉遵法度，吏民敬之。永寧元年，鄧太后封開子翼為平原王，奉和帝子懷王勝祀；子德為安平王，奉明帝子樂成王黨祀。開立四十二年，永建六年薨，謚孝，子惠王政嗣。翼卒，子志嗣，為大將軍梁冀所立，是為桓帝。梁太后詔追尊孝王為**孝穆皇**，夫人趙氏曰孝穆后，廟曰清廟，陵曰樂成陵。

## 宗族

### 子

* 河間惠王劉政
* 蠡吾侯劉翼，桓帝之父也。
* 安平孝王劉得
* 解瀆亭侯劉淑，靈帝之祖父也。
* 任城王劉博
* 別有十一人亭侯

## 據

《後漢書》卷五十五 章帝八王傳第四十五
# 劉良次伯

**劉良**，字**次伯**，後漢荊州南陽蔡陽人。河平四年生，漢光武帝從父。地皇三年十月，從劉伯昇兄弟起舂陵，更始帝后封國三老。光武帝立，先後封**廣陽王**、**趙王**、**趙公**。建武十七年薨，後諡**孝王**。

## 宗族

### 先世

* 太祖：漢高祖
	+ 烈祖：漢文帝
		- 天祖：漢景帝
			* 高祖：劉發，長沙定王
				+ 曾祖：劉買，舂陵節侯

### 祖

劉外：郁林太守

### 父

劉回：巨鹿都尉

### 兄侄

* 兄：劉欽，南頓令
	+ 從子：劉縯
	+ 從子：劉仲
	+ 從子：漢光武帝

### 子孫

* 子：劉栩，趙節王，初襲趙公，建武十九年閏四月二十五日晉為趙王，立四十年
	+ 孫：劉商，趙頃王，立二十三年
		- 曾孫：劉宏，趙靖王，立十二年
			* 玄孫：劉乾，趙惠王，立四十八年
				+ 來孫：劉豫，趙懷王
					- 晜孫：劉赦，趙獻王
						* 仍孫：劉珪，初襲趙王，建安十八年徙封博陵王。立九年，魏篡漢，降崇德侯

## 引據

* 《後漢書》
* 《東觀漢記》
* 《資治通鑒注》
* 《資治通鑒》
# 北海郡

**北海郡**，郡名也。漢景帝中元二年初置，隸青州，其地在今山東昌樂縣東南五十裏。漢時，有戶十二萬七千，口五十九萬三千一百五十九。有縣二十六：

* 營陵縣，或曰營丘
* 劇魁縣，侯國
* 安丘縣
* 瓡，侯國
* 淳於縣
* 益縣
* 平壽縣
* 劇，侯國
* 都昌縣
* 平望，侯國
* 平的，侯國
* 柳泉，侯國
* 壽光縣
* 樂望，侯國
* 饒，侯國
* 斟，故國，禹後
* 桑犢縣
* 平城，侯國
* 密鄉，侯國
* 羊石，侯國
* 樂都，侯國
* 石鄉，侯國
* 上鄉，侯國
* 新成，侯國
* 成鄉，侯國

註：甾川國後並北海

劉宋及後魏時，治平壽。至隋，改為高陽郡，隋時改青州置。唐時，又復曰青州，遂仍曰北海郡，後又為青州。趙宋時，為青州北海郡，金又改益都府。
# 漢孝順皇帝

| 漢順帝 |
| --- |
| **名諱** | **劉保** |
| **生卒** | 元初二年至建康元年 |
| **在位** | 延光四年至建康元年 |
| **政權** | 漢 |
| **廟號** | 敬宗，初平間除 |
| **諡號** | 孝順皇帝 |
| **陵墓** | 憲陵 |
| **先君** | 族父漢少帝懿 |
| **嗣君** | 子漢孝沖皇帝 |
| 年號 |
| 永建、陽嘉、永和、漢安、建康 |

**漢孝順皇帝**諱保，孝安子也，元初二年生。延光四年孝安崩，閻皇后不立帝子保，改以懿為皇帝，自為太后，封保為濟陰王。自是閻氏聯宦者江京專擅國政。懿二百日崩，宦官王康、孫程等十九人誅閻氏黨，復立保為皇帝。時年十一，改元永建。十九人皆侯。

順帝性恭順，國政為閹寺所掌。後諸閹又聯外戚梁氏，擅政廿年，漢政日敗。

建康元年崩，葬憲陵。太子炳嗣。

## 家屬

* 父 漢孝安皇帝
* 母 宮人李氏
* 妻 漢順烈皇后
* 妻 虞貴人
	+ 子 漢孝沖皇帝 炳
# 漢肅宗孝章皇帝

| 漢章帝 |
| --- |
| **名諱** | **劉炟** |
| **生卒** | 永平元年至章和二年 |
| **在位** | 永平十八年至章和二年 |
| **政權** | 漢 |
| **廟號** | 肅宗 |
| **諡號** | 孝章皇帝 |
| **陵墓** | 敬陵 |
| **先君** | 父漢顯宗孝明皇帝 |
| **嗣君** | 子漢孝和皇帝 |
| 年號 |
| 建初、元和、章和 |

漢章帝之章草
**漢肅宗孝章皇帝**，諱炟，明帝子也，永平元年生，母賈貴人。即位後尊明德皇后為太后，改元建初。

帝勵精圖治，注重農桑，興修水利，減輕徭役，衣食樸素，與民休息，雅好儒術。兩使班超使西域，西域入為漢藩。史稱明章間「明章盛世」。

然帝縱外戚，至後朝戚宦相爭。

帝擅書法，其草書有盛名，號稱章草。

章和二年崩，葬敬陵。太子肇嗣。

## 家屬

* 父 漢顯宗孝明皇帝 莊
* 母 賈貴人
* 妻 漢章德皇后
* 宋貴人
	+ 子 漢清河孝王 慶
* 妻 梁貴人
	+ 子 漢孝和皇帝 肇
* 妻 申貴人
	+ 子 漢濟北惠王 壽
	+ 子 漢河閒孝王 開
* 以下後漢書不載母氏
	+ 子 漢千乘貞王 伉
	+ 子 漢平春悼王 全
	+ 子 漢城陽懷王 淑
	+ 子 漢廣宗殤王 萬歲
	+ 女 漢武德長公主 男
	+ 女 漢平邑公主 王
	+ 女 漢陰安公主 吉

## 據

* 《後漢書·卷三·肅宗孝章帝紀》
# 漢孝和皇帝

| 漢和帝 |
| --- |
| **名諱** | **劉肇** |
| **生卒** | 建初四年至元興元年 |
| **在位** | 章和二年至元興元年 |
| **政權** | 漢 |
| **廟號** | 穆宗，初平間除 |
| **諡號** | 孝和皇帝 |
| **陵墓** | 慎陵 |
| **先君** | 父漢肅宗孝章皇帝 |
| **嗣君** | 子漢孝殤皇帝 |
| 年號 |
| 永元、元興 |

**漢孝和皇帝**諱**肇**，肅宗四子也，母梁貴人，建初四年生。

肅宗早崩，肇以太子嗣，年僅十歲。竇太后臨朝，以弟竇憲為大將軍。憲擅政害義，竇氏有罪，太后護之，帝日恨之。永元三年，憲大破北匈奴，以功高圖帝位，帝覺之。永元四年六月廿三，帝以中常侍加鉤盾令鄭眾計殺憲。時憲與鄧疊班師還都，帝詔大鴻臚持節親迎於郊，縞賞三軍。憲入城，帝命諸將屯衛南北宮，捕憲黨，下獄誅。收憲大將軍印，改封冠軍侯，命就國，令其自殺。班固附憲，死獄中，《漢書》未成，乃命曹大家、馬續完之。

竇氏既亡，眾功居首，晉大長秋，封剿鄉侯。帝以眾一心王室，不事豪黨，信用之，眾始擅國政。

十二年，說文解字成，未獻。

十七年，蔡倫獻紙。元興元年十二月廿二帝崩，葬慎陵。鄧皇后立次子隆為皇帝。

帝生子多早夭，以左右害之，故隆養於民間。長子勝有痼疾，不立。嘗立廟號穆宗，**初平**間除。

## 家屬

* 父 漢肅宗孝章皇帝
* 母 梁貴人
* 養母 漢章德皇后
* 妻 漢孝和陰皇后
* 妻 漢和熹皇后
* 後漢書不載母氏
	+ 子 漢平原懷王 勝
	+ 子 漢孝殤皇帝 隆
	+ 女 漢脩武長公主 保
	+ 女 漢共邑公主 成
	+ 女 漢臨潁公主 利
	+ 女 漢聞喜公主 興
	+ 餘皆早夭，或隱於民間，不載。紀曰有十數。
# 司空

**司空**，職官也。空者，工也，金文又稱**司工**。

周初，次於三公，同於六卿。與司馬、司寇、司士、司徒並列，稱五官，掌水利營建之務。

及春秋，避宋武公諱，其國改言**司城**。孔子曾任魯司空。

漢本無此官，成帝時，改御史大夫為大司空，惟職責異於周。後漢改大司空為司空，與太尉、司徒並列，稱三公。迄宋徽宗，易稱，以太師、太傅、太保為三公。元廢三公。明清復三公，名稱沿宋制。司空別為工部尚書雅稱。
# 梁孝王

**梁孝王武**，漢文帝第二子也。嫡出。孝文帝二年，立為代王。四年，遷淮陽。十二年，為梁王。景帝時，帝嘗謂王曰:千秋万岁后传于王。梁王之國，北界泰山，西至高陽，四十餘城，多大縣。王築東苑三百餘里，加築睢陽城七十里。禮制擬天子。招異士，充府庫。珠寶盈，邁京師。王二十九年，入朝，與景帝車同輦。共獵於上林。梁之官屬，出入與漢官同。景帝廢太子，太后欲以王嗣之，爰盎等關於帝，王終不得為太子。遂忌盎等，從其客公孫詭、羊勝之謀遣使殺之。事敗，景帝遣使責之甚急，王懼，出詭、勝以謝之。王俟帝怒解，復入朝，詣太后請罪，帝意乃釋。王三十五年，入朝，歸，六月薨。子買嗣，是為共王。

《西京雜記》云，王作曜華之宮，築兔園。中有靈山異獸，宮觀相連數十里。後世文人以為佳話。有梁苑客、梁苑雪之典故焉。唐謝觀《白賦》曰:曉入梁王之苑雪滿群山，夜等庾亮之樓月明千里。

## 據

* 《漢書卷四十七》
* 《西京雜記》
* 《和漢朗詠集》
# 略陽縣

**略陽縣**，為陝西省漢中市之縣也。

略陽之名，源出甘肅天水之地。漢天水郡有略陽道，漢建武八年，改街泉縣置略陽縣，屬天水郡，治今秦安隴城鎮。永平十六年，天水郡改漢陽郡，漢獻帝初平四年分置永陽郡，曹魏再改廣魏郡，略陽縣皆屬之。晉武帝泰始中，廣魏郡改略陽郡，治臨渭，北魏改略陽縣為隴城縣，隋廢略陽郡。

北魏时，梁州之武興縣有略陽之人遷入。隋改順政縣，為興州治，南宋興州改沔州，順政縣復改略陽縣。略陽縣明清皆屬漢中府，中華人民共和國而屬漢中市也。
# 呼廚泉單于

**呼廚泉單于**，南匈奴之末代單于，羌渠單于之子，持至尸逐就單于之弟也。

持至尸逐就單于於扶羅立七年卒，興平二年（一九五年），弟呼廚泉立。以兄被逐，不得歸國，數為鮮卑所鈔。建安元年（一九六年），漢獻帝自長安東歸，右賢王去卑與白波賊帥韓暹等侍衛天子，拒擊李傕、郭汜。及車駕還洛陽，又徙遷許，然後歸國。謂歸河東平陽也。二十一年（二一六年），單于來朝，曹操因留於鄴，留呼廚泉於鄴，而遣去卑歸平陽，監其五部國。而遣去卑歸監其國焉。

## 據

* 《後漢書·南匈奴列傳》
# 黃巾之亂

**黃巾之亂**，在漢靈帝間，假以教法，起兵叛也，其眾皆額黃巾，故名曰「黃巾軍」，漢廷謂曰「蛾賊」。

東漢末，疫症盛行，百姓多苦。冀州張角昆仲，次曰梁、次曰寶，於魏郡施法揭咒籠獲人心，隨者廣佈，名聲大噪。遂於此建道立教，號曰「黃天太平」，亦名「太平道」，角自封「大賢良師」，後更建三十六方，每方舉一主事。角私約諸方於光和七年三月初五共舉兵戎，約信「蒼天已死，黃天當立，歲在甲子，天下大吉」，角使徒於諸衙府門書「甲子」為啟。

事未啟，徒唐周反，告於高堂，帝怒，使軍剿之，俘荊、揚二州主事，刑之車裂以警教眾。密遂洩，角未及，遂於一月先發，自命「天公將軍」，授寶「地公將軍」、梁「人公將軍」，月餘，州府陷角手者數矣，天下大亂，危乎京師。

帝乃使何進為大將軍，領左右五營羽林衛駐于都亭，以衛京師。又令關東諸關埡，加築防備。詔天下諸州郡整軍備戰。許諸世族自備鄉勇，協以軍事。時，左中郎将皇甫嵩，諫曰「黨錮久積，若與黄巾合謀，悔之無救。」靈帝納其言，壬子日赦黨人，發還個職。又令諸卿貢兵馬、戎器以製軍用，又使諸卿舉薦能者于公車署。詔令兵發三路，副將中郎將盧植，領五校北軍，北出擊角教。皇甫嵩，朱雋各領一軍及新幕兵勇，共討穎川。

五月，皇甫嵩軍困，使曹操援，援未至，嵩約傍時大風起，使勇暗出火攻，教兵亂，嵩擂鼓助戰。教兵四散，援軍恰至，雙擊而敗，漢軍遂勝。
六月，南陽新牧秦頡戰，大方張曼成於宛城。嵩、俊軍持戰汝南、陳國之教兵，追至陽翟，破波才於西華，又破彭脫。餘散兵欲投宛城，奈孫堅先至，教兵勢去，豫州事平。角見勢不遂，移師廣宗，盧植邀擊，將欲攻城，使至。部將言賄，植怒。使歸而誣，帝囚植至京，以董卓代之。

操獲教兵無數，安于青州，兵農相合，勢力大增。

朱俊、秦頡與荊州刺史徐璆共兵萬八千，圍擊趙弘，數月為克，京中議撤將，辛張溫諫而止。俊急攻，弘死，韓忠代之。俊兵乏，便建陣磊續圍之，俊使計聲東擊西，破城，韓忠退守內城。

教兵勢搓，乞降，雖張超、徐璆、秦頡受，奈俊不受，繼而數戰，仍未破。俊登望，知韓無退，故而力戰，俊使計，撤圍軍，韓果出，繼被俊破，追至數十里，韓降。秦不和於韓，而殺之，教兵見而恐，在舉孫夏為帥，堅守宛中，俊在攻，孫夏敗，逃，至西鄂精山，俊軍破而斬之，宛城事平，俊軍回朝。

八月，皇甫嵩兵至達東郡倉亭，大破，生擒卜巳，斬七千餘。

次月，董卓攻張角，不力，已巳日使嵩北援。嵩未至，角卒，弟梁主。嵩首戰未克，次日比營暗觀敵，梁懈，嵩夜襲，至黎破敵阵，午後破敵，梁潰，行堤不慎，溺。

嵩獲輜無數，虏敵甚多。毀角塚，戮尸卸首，其極陳京。

十一月，嵩與巨鹿太守郭典合擊曲陽，斬張寶，俘敵十數萬，亂遂稍平。

大亂雖平，漢庭威卻不夕，靈帝未整頹勢，繼安樂。而諸郡亂世未靜，世族多強兵，割據之勢成焉。

至 中平五年二月，黃巾餘部郭太，于西河再起亂事，攻太原、河東諸郡，四月，汝南葛陂復應，十月青、徐二州餘部亦起。十一月，漢遣鲍鴻進討葛陂黄巾，敗。教兵餘部比皆，天下不靜。又有「五斗米師」張修，於巴蜀做亂，創教立宗，朝，未重，使而發展。

初，三月，靈帝納太常劉焉表，改制刺史為州牧，受命宗親，授重權以控教亂。然此舉不助平定，反之亂事愈增。

元年大赦，使黨人複職，閥中幕府亦得充實，實是人才濟濟，才士得水而游也。

黃巾之亂，使割據之勢成，亂世至此而開，三分天下肇因於此也。

## 據

* 范曄，《後漢書》本紀卷八《孝靈帝紀》列傳卷六十一《皇甫嵩傳》
* 陳壽，《三國志》
* 《三國志注》
* 《資治通鑑》

## 解

漢末郡國百有四，州凡十四。

## 進學

* 萬繩楠《魏晉南北朝史論稿》其一〈「黃天太平」和「羽化飛天」〉。
# 自殺

自盡之畫**自殺**，或云**自盡**、**自戕**、**自死**、**自棄**，謂自戕其身以取死也。其不死者，即自殘。此多為諸教所非，謂無異罪也。原其理，則心醫之公論曰：「自殺非常。群己有違，則自殺心起焉。」少子戕身，亦或蒙染習，不同語矣。詳之，所謂自殺，分愿樂、欲求二種。如避病苦死，愿樂也；如武士之死義，欲求也。

為術有安樂死、殺他後死、自殺殺他、相約死、同氣群死、明志死、自責死、避嫌死數者。如是等死前，或惡己絕望，或自恥疚己，或積怨難瀉，或書言死事，或悲天憫人，或弗諱死別，或割愛他予，或無趣世間，或孑避有情，或溘移特操，或怪誕失常，或暴沮暴樂，或習聆惡音，或醫藥難濟，或長自抑守。

以數計之，自殺者女三倍於男，常以藥劑，男則多就銃繯；而得其死者，男則三倍於女。至於刑責，世不以自死罪之，而倡群死及助以力者，不死即付繩墨，坐重辜。人道而外，有雄蜂死媾，海豚死漘者，其因不可思議。如有羊越崖墜死，其後繼不絕者，是無心耳。

## 自盡之法

### 投繯

俗云吊死，古稱自經。其效最速，隨處可為。凡投繯者，氣閉則絕，往往救之不及。多擇幽僻之所，或於閨房之中，人莫能知也。

### 投水

或沉河沼，或墮井泉。死志決絕者，多懷石自墜，以制手足沈浮。水入七竅，氣塞胸膺，窒息而亡。

### 服毒

古人或吞金，或飲鴆。近世則有吞服安眠藥石、農家殺蟲之粉，乃至阿芙蓉（即福壽膏）之屬。藥性猛烈，入腸穿腹，須臾即斃，死狀甚慘。

### 斷腕

以利刃割傷手腕動脈，血流如注，久而不止，氣隨血盡，力竭而亡。

### 僵臥

即凍死。裸臥嚴寒之地，初則戰慄，繼而神昏脈絕，終至肢體僵木。

### 投崖

登高而躍，或墜樓，或墮崖。身如飛蓬，觸地骨碎，立時殞命。

### 自擊

俗謂飲彈。亦近世所有，以火器抵身引機，金丸破腦，瞬息即逝。

### 自焚

積薪引火，投身炬中。火烈膚焦，痛楚極甚。若非煙熏氣絕，則創重難治，往往延宕時日，號呼而死。昔人以此爲仗節之舉，頗具儀軌。

### 絕粒

即絕食。閉戶不食不飲，約七日則腸胃枯竭，元氣散盡而亡。此亦多出於激憤或以此明志。

### 剖腹

詳見：剖腹
東洋武人之俗。以刃橫貫其腹，腸出穢流。旁必有人介錯（斬首）以成其志，視爲全節之禮。
# 張溫伯慎

**張温**字**伯慎**，南陽穰人也。

初為中常侍大長秋曹騰拔，為朝官。中平元年，為大司農，封司空。薦討虜校尉蓋勳為京兆尹。

中平二年，車騎將軍皇甫嵩免，溫代之，同副執金吾袁滂討涼胡北宮伯玉，又韓遂同邊章亂，張溫徵破虜董卓、蕩寇周慎、別駕從事孫堅、議郎陶謙征西涼，卓良久乃詣溫。溫責讓卓，卓應對不順。堅時在坐，前耳語謂溫曰：「卓不怖罪而鴟張大語，宜以召不時至，陳軍法斬之。」溫曰：「卓素著威名於隴蜀之間，今日殺之，西行無依。」堅曰：「明公親率王兵，威震天下，何賴於卓？觀卓所言，不假明公，輕上無禮，一罪也。章遂跋扈經年，當以時進討，而卓云未可，沮軍疑衆，二罪也。卓受任無功，應召稽留，而軒昂自高，三罪也。古之名將，仗鉞臨衆，未有不斷斬以示威者也。是以穰苴斬莊賈，魏絳戮楊干。今明公垂意於卓，不卽加誅，虧損威刑。於是在矣。」溫不忍發舉，乃曰：「君且還，卓將疑人。」堅因起出。章遂聞大兵向至，黨衆離散，皆乞降。軍還，議者以軍未臨敵，不斷功賞。然聞堅數卓三罪，勸溫斬之，無不歎息，謙亦私怨之。

三年，為太尉，溫同段熲、樊陵等雖有功勤名譽，然皆先輸貨財而後登公位，同年受徵還京。

四年，溫發幽州烏桓突騎三千以討涼州，故中山相漁陽張純請將之，溫不聽，而使涿令遼西公孫瓚將之。軍到薊中，烏桓以牢稟逋縣，多叛還本國。純忿不得將，乃與同郡故泰山太守張舉及烏桓大人丘力居等連盟，劫略薊中，殺護烏桓校尉公綦稠、右北平太守劉政、遼東太守陽終等，眾至十餘萬，屯肥如。舉稱天子，純稱彌天將軍、安定王，移收州郡，云舉當代漢，告天子避位，敕公卿奉迎。朝以溫盪北未平，免。

初平二年，太史望氣，言當有大臣戮死者。時衛尉溫未結董卓，卓怨之，使人誣溫與袁術交通，冬，十月，壬戌，笞殺溫於市以應之。

## 考

* 《後漢書》
* 《三國志》
* 《資治通鑑》
# 鄧展

**鄧展**（《武帝紀》作樂鄉侯**劉展**），南陽人也。漢獻帝建安中官至奮威將軍，封樂鄉侯（一說即高樂鄉侯）。十八年，同將臣諫曹操進魏公。

展亦注《漢書》。善有手臂，曉五兵，又稱能空手入白刃。會曹丕宴，酒酣耳熱，方食芋蔗，便以爲杖，下殿數交，丕三中展臂，又擊展顙，笑曰：「昔陽慶使淳于意去其故方，更授以祕術，今余亦願鄧將軍捐棄故伎，更受要道也。」一坐盡歡。

## 見

* 《典論》
* 《三國志》
# 鄭沖

**鄭沖**，字**文和**，晉之滎陽開封人也。

起自寒微，博究儒術及百家之言。曹丕爲太子，命沖爲文學，累遷尚書郎，出補陳留太守。大將軍曹爽引爲從事中郎，轉散騎常侍、光祿勳。沖與孫邕、曹羲、荀顗、何晏共集《論語》諸家訓註之善者，記其姓名，因從其義，有不安者輒改易之，名曰《論語集解》。嘉平三年，拜司空。及高貴鄕公講《尚書》，沖執經親授，與侍中鄭小同俱被賞賜。俄轉司徒。魏元帝即位，拜太保，位在三司之上，封壽光侯。沖雖位階臺輔，而不預世事。時司馬昭輔政，平蜀漢之後，命賈充、羊祜等分定禮儀、律令，皆先諮於沖，然後施行。及魏帝告禪，使沖奉策。晉武帝踐阼，拜太傅，進爵爲公。頃之，司隸李憙、中丞侯史光奏沖及何曾，荀顗等各以疾病，俱應免官。帝不許。沖遂不視事，表乞骸骨。優詔不許，遣使申喻。沖固辭，上貂蟬印綬，詔又不許。十年薨。帝於朝堂發哀，追贈太傅，賜秘器，朝服，衣一襲，錢三十萬，布百匹。諡曰成。

## 據

* 《晉書》卷三十九 列傳第九
# 高貴鄉公

| 魏高貴鄉公髦 |
| --- |
| **名諱** | **曹髦** |
| **生卒** | 正始二年至甘露五年 |
| **在位** | 嘉平六年至甘露五年 |
| **政權** | 曹魏 |
| **先君** | 堂兄曹芳 |
| **嗣君** | 堂叔魏元皇帝 |
| 年號 |
| 正元、甘露 |

**曹髦**，字彥士，魏文帝孫，曹霖子也。正始中封郯縣高貴鄉公，齊王芳廢，司馬師率公卿迎立之。幸太學，與諸儒論書、易、禮，諸儒莫能及。甘露中黃龍見寧陵井中，以為不祥，作潛龍詩以自諷，司馬昭見而惡之。立七年，景元元年夏四月，天子既以司馬氏將行篡奪，情不能安，召侍中王沈、散騎常侍王業、尚書王經，出懷中黃素詔示之，戒嚴俟旦。沈、業馳告於昭，昭召護軍賈充等為之備。天子知事泄，帥左右攻相府，稱有所討，敢有動者族誅。相府兵將止不敢戰，賈充叱諸將曰：「公畜養汝輩，正為今日耳！今日之事，無所問也！」太子舍人成濟抽戈犯蹕，刺之，刃出於背，天子崩于車中。

## 據

* 《三國志》
# 李儒文優

**李儒**字**文優**，袁崧《後漢書》作**李孝儒**，漢末博士，司隸左馮翊郃陽人也。

中平二年，建郃陽令曹全碑，儒以五百獻之。董卓專權，儒任弘農王辯郎中令。後卓廢辯，初平元年，關東兵起，共討卓。卓乃置辯於閣上，使儒進酖，曰：『服此藥，可以辟惡。』辯曰：『我無疾，是欲殺我耳！』不肯飲。強飲之，不得已，乃與妻唐姬及宮人飲醼別。

三年，冬十月，李傕舉博士儒為侍中，漢獻帝詔曰：「儒前為弘農王郎中令，迫殺我兄，誠宜加罪。」辭曰：「董卓所為，非儒本意，不可罰無辜也。」此後無載儒事。

## 考

* 范曄《後漢書》
* 《後漢紀》
# 蔡瑁

**蔡瑁**字**德珪**，漢襄陽人，性豪自喜。

初荊州牧劉表單馬入宜城，瑁同延中廬人蒯良、蒯越為謀，任江夏、南郡、章陵等諸郡太守。初平三年，賜鎮南將軍，除軍師。初，劉表愛長子琦，又子琮娶瑁妹姪，遂寵宗，瑁同張允數譭琦而讚琮，琦以諸葛亮計適江夏。又表重疾，琦還省疾。琦性慈孝，瑁、允恐琦見表，父子相感，更有託後之意，謂曰：「將軍命君撫臨江夏，為國東籓，其任至重；今釋眾而來，必見譴怒，傷親之歡心以增其疾，非孝敬也。」遂遏於戶外，使不得見，琦流涕而去。（或《世語》載瑁以劉表宴會，共蒯越取備，備覺之，偽如廁，潛遁出。然東晉孫盛疑之，未知其實。）

及表薨，瑁、允等遂立琮為繼。及曹操入荊，同蒯越脅琮降曹。瑁歷除從事中郎、司馬、長水校尉、封漢陽亭侯。

又瑁少親操，時瑁降，操訪瑁宅，入私室，呼見妻兒，謂:「德珪，故憶往昔共見梁孟星，孟星不見人時否？聞今在此，那的面目見卿耶！」是時，瑁家在蔡洲上，屋宇華麗，四牆以青石結角。婢妾百餘，別業四五十處。

（又小說《三國演義》述曹操以蔣幹盜周瑜間書斬瑁、允二人，事雖極盛行於華人，然非史實，亦為造纂。）

## 宗族

襄陽蔡氏以漢末最盛，父諷，南郡大使，諷姊，嫁張溫。瑁大姊嫁黃承彥，妹嫁劉表，是為後妻。有宗親瓚，字茂珪，郿相，琰，字文珪，巴郡太守。

西晉永嘉末年，宗族猶富強，共保蔡洲上，竟為草賊盡絕，無復襄蔡者。

## 見

* 《三國志》
* 《襄陽記》
* 《後漢書》
* 《資治通鑑》
# 眭固

**眭固**字**白兔**，薊州人也。原黑山賊，同于毒、白繞成名，共袁術擊東郡，為曹操敗，奔張楊。

張楊為楊醜弒，欲應操，固殺醜，將其眾，欲北合袁紹。屯射犬，時有巫誡固曰：「將軍字兔而此邑名犬，兔見犬，其勢必驚，宜急移去。」固不從。操遣史渙等邀擊，射犬破，固為渙等所斬，眾為操收之。

## 考

* 《三國志》
* 《資治通鑑》
# 夏侯楙

**夏侯楙**字**子林**，魏高安忠侯惇中子也。曹丕少與楙親，及即位，以爲安西將軍、持節，承夏侯淵處都督關中。楙性無武略，而好治生。至太和二年，明帝西征，人有白楙者，遂召還爲尚書。楙在西時，多畜伎妾，公主由此與楙不和。其後羣弟不遵禮度，楙數切責，弟懼見治，乃共構楙以誹謗，公主奏之，有詔收楙。魏明帝意欲殺之，以問長水校尉京兆段默，默以爲「此必清河公主與楙不睦，出於譖構，冀不推實耳。且伏波與先帝有定天下之功，宜加三思」。明帝意解，曰：「吾亦以爲然。」乃發詔推問爲公主作表者，果其羣弟子臧、子江所構也。

## 據

* 《三國志·夏侯惇傳》
# 夏侯稱

**夏侯稱**字**叔權**，博昌愍侯淵三子，自孺子而好合聚童兒，爲之渠帥，戲必爲軍旅戰陣之事，有違者輒嚴以鞭捶，眾莫敢逆。淵陰奇之，使讀《項羽傳》及兵書，不肯，曰：『能則自爲耳，安能學人？』年十六，淵與之田，見奔虎，稱驅馬逐之，禁之不可，一箭而倒。名聞曹操，操把其手喜曰：『我得汝矣！』與曹丕爲布衣之交，每讌會，氣陵一坐，辯士不能屈。世之高名者多從之游。年十八卒。

## 據

* 《三國志·夏侯淵傳》
# 夏侯榮

**夏侯榮**字**幼權**，博昌愍侯淵五子。幼聰惠，七歲能屬文，誦書日千言，經目輒識之。曹丕聞而請焉。賓客百餘人，人一奏刺，悉書其鄉邑名氏，世所謂爵里刺也，客示之，一寓目，使之遍談，不謬一人。丕深奇之。建安廿四年，漢中之敗，父淵歿，榮年十三，左右提之走，不肯，曰：『君親在難，焉所逃死！』乃奮劍而戰，遂沒陣。

## 據

* 《三國志·夏侯淵傳》
# 荀粲

**荀粲**字**奉倩**，魏萬歲敬侯彧五子也。

粲諸兄並以儒術論議，而粲獨好言道，常以為子貢稱夫子之言性與天道，不可得聞，然則六籍雖存，固聖人之糠秕。粲兄俁難曰：「易亦云聖人立象以盡意，繫辭焉以盡言，則微言胡為不可得而聞見哉？」粲答曰：「蓋理之微者，非物象之所舉也。今稱立象以盡意，此非通于意外者也。繫辭焉以盡言，此非言乎繫表者也；斯則象外之意，繫表之言，固蘊而不出矣。」及當時能言者不能屈也。又論父彧不如從兄攸。彧立德高整，軌儀以訓物，而攸不治外形，慎密自居而已。粲以此言善攸，諸兄怒而不能迴也。

太和初，到京邑與傅嘏談。嘏善名理而粲尚玄遠，宗致雖同，倉卒時或有格而不相得意。裴徽通彼我之懷，為二家騎驛，頃之，粲與嘏善。夏侯玄亦親。常謂嘏、玄曰：「子等在世塗間，功名必勝我，但識劣我耳！」嘏難曰：「能盛功名者，識也。天下孰有本不足而末有餘者邪？」粲曰：「功名者，志局之所獎也。然則志局自一物耳，固非識之所獨濟也。我以能使子等為貴，然未必齊子等所為也。」

粲常以婦人者，才智不足論，自宜以色為主。魏驃騎將軍曹洪女有美色，粲於是娉焉，容服帷帳甚麗，專房歡宴。歷年後，婦病亡，未殯，傅嘏往喭粲；粲不哭而神傷。嘏問曰：「婦人才色並茂為難。子之娶也，遺才而好色。此自易遇，今何哀之甚？」粲曰：「佳人難再得！顧逝者不能有傾國之色，然未可謂之易遇。」痛悼不能已，歲餘亦亡，時年二十九。粲簡貴，不能與常人交接，所交皆一時俊傑。至葬夕，赴者裁十餘人，皆同時知名士也，哭之，感動路人。

又劉宋袁愍孫慕奉倩為人，改名粲，字景倩。

## 據

* 何劭《荀粲傳》
* 《南史》
# 荀攸

**魏尚書令陵樹敬侯荀攸**，字**公達**，永壽三年生，彧從子也。何進秉政，徵海內名士攸等二十餘人。攸到，拜黃門侍郎。

董卓之亂，關東兵起，卓徙都長安。攸與議郎鄭泰、何顒等謀刺殺之。事垂就而覺，收顒、攸繫獄，顒憂懼自殺，攸言語飲食自若，會卓死，得免。棄官歸，復辟公府，舉高第，遷任城相，不行。攸以蜀漢險固，人民殷盛，乃求為蜀郡太守，道絕不得至，駐荊州。

曹操迎獻帝都許，徵攸為汝南太守，入為尚書。操素聞攸名，與語大悅，以為軍師。冀州平，操表封攸曰：「軍師荀攸，自初佐臣，無征不從，前後克敵，皆攸之謀也。」於是封**陵樹亭侯**。

十二年，下令大論功行封，增邑四百，并前七百戶，轉為中軍師。魏國初建，為尚書令。攸深密有智防，自從操征伐，常謀謨帷幄。建安十九年，攸從征孫權，道薨。正始中，追諡攸曰**敬侯**。

## 評

* 《三國志》評曰：「荀攸、賈詡，庶乎算無遺策，經達權變，其良、平之亞歟！」
* 曹操謂荀彧、鐘繇曰：「公達，非常人也，吾得與之計事，天下當何憂哉！」
* 操謂衆人曰：「公達外愚內智，外怯內勇，外弱內強，不伐善，無施勞，智可及，愚不可及，雖顏子、寧武不能過也。」
* 操謂魏文帝曰：「荀公達，人之師表也，汝當盡禮敬之。」

## 據

* 《魏志·荀攸傳》
# 張臶

**張臶**字**子明**，漢鉅鹿人也。少游太學，學兼內外，後歸鄉里，養志不仕。

袁紹前後辟命，不應，移居上黨。并州牧高幹表除樂平令，不就，徙遁常山，門徒且數百人，遷居任縣。又丞相曹操辟，不詣。

魏明帝太和中，詔求隱學之士能消災復異者，郡累上臶，發遣，老病不行。廣平太守盧毓到官三日，綱紀白承前致版謁臶，固辭，而遣主簿奉書致羊酒之禮。

青龍四年辛亥詔書：「張掖郡玄川溢涌，激波奮蕩，寶石負圖，狀像靈龜，宅于川西，嶷然磐峙，倉質素章，麟鳳龍馬，煥炳成形，文字告命，粲然著明。太史令高堂隆上言：古皇聖帝所未甞蒙，實有魏之禎命，東序之世寶。」事班天下。任令于綽連齎以問臶，臶密謂綽曰：「夫神以知來，不追已往，禎祥先見而後廢興從之。漢已乆亡，魏已得之，何所追興徵祥乎！此石，當今之變異而將來之禎瑞也。」

齊王芳正始元年，戴鵀之鳥，巢臶門陰。臶告門人曰：「夫戴鵀陽鳥，而巢門陰，此兇祥也。」乃援琴歌詠，作詩二篇，旬日而卒，時年一百五歲，廣平太守王肅亦嘆之。

## 據

* 《三國志》

## 見

* 胡昭
# 崔琰

**崔琰**字**季珪**，清河郡武城人也。少好擊劍，未務正業也。年二十九，就北海鄭玄以學。學未肄，黃巾亂起，琰遂周遊諸州，凡四年乃歸家。琰初為漢大將軍袁紹所辟，及官渡之役，琰諫曰不可與曹操戰，紹不從，後果敗。曹操既破袁紹，辟琰別駕從事。琰美須髯，甚有威重。事操不懼其位，屢直言。操北征并州、烏桓，以琰傅其子丕。琰薦鉅鹿楊訓為官，操從之，及曹操晉魏王，令訓發表頌之。時人譏其虛偽，謂琰失察人才。琰乃與訓書曰：會當有變時云云，魏王視之怒曰：『會當有變時』，意指不遜！遂貶琰為徒隸。秘使人偵之，琰起居如常，乃遣一大吏往說之曰：三日期君消息，琰不報，遂賜琰死。或云自戕。琰素與河內司馬朗善，見朗弟懿，以為不世之才，朗不以為然，後果驗。子諒，晉中書令。
# 程昱

**魏安鄉肅侯程昱**宇**仲德**，後漢東郡東阿人也。

黃巾起，縣丞王度反應之，燒倉庫，吏民負老幼東奔渠丘山。昱使人偵視度，度得空城不能守，出城西五六裏屯。昱謂縣中大姓薛房等曰：「今度等得城郭不能居，其勢可知。此不過欲虜掠財物，非有堅甲利兵攻守之志也。今何不相率還城而守之？且城高厚，多谷米，今若還求令，共堅守，度必不能久，攻可破也。」房等以為然。吏民不肯從，曰：「賊在西，但有東耳。」昱謂房等：「愚民不可計事。」乃密遣數騎舉幡於東山上，令房等望見，大呼言「賊已至」，便下山入城，吏民奔走隨之，求得縣令，遂共城守。度等來攻城，不能下，昱率吏民開門急擊之，度等破走。東阿由此得全。

初平中，兗州刺史劉岱辟昱，昱不應。是時，岱與袁紹、公孫瓚和親，紹令妻子居岱所，瓚亦遣從事范方將騎助岱。公孫瓚令岱遣紹妻子，使與紹絕。岱議連日不決，乃召見昱，問計。昱曰：「若棄紹近援而求瓚遠助，此假人於越以救溺子之說也。夫公孫瓚，非袁紹之敵也。今雖壞紹軍，然終為紹所禽。夫趣一朝之權而不慮遠計，將軍終敗。」岱從之。范方將其騎歸，未至，瓚大為紹所破。岱表昱為騎都尉，昱辭以疾。

劉岱為黃巾所殺。曹操臨兗州，辟昱。昱將行，其鄉人謂曰：「何前後之相背也！」昱笑而不應。操與語，說之，以昱守壽張令。

操征徐州，使昱與荀彧留守鄄城。張邈等叛迎呂布，郡縣回應，唯鄄城、範、東阿不動。布軍降者，言陳宮欲自將兵取東阿，吏民皆恐。彧謂昱曰：「今兗州反，唯有此三城。宮等以重兵臨之，非有以深結其心，三城必動。君，民之望也，歸而說之，殆可！」昱乃歸。昱遣別騎絕倉亭津，陳宮至，不得渡。昱至東阿，東阿令棗祗已率厲吏民，拒城堅守。又兗州從事薛悌與昱協謀，卒完三城，以待曹操。操還，執昱手曰：「微子之力，吾無所歸矣。」乃表昱為東平相，屯範。

操與呂布戰於濮陽，數不利。於是袁紹使人說操連和，欲使操遷家居鄴。操新失兗州，軍食盡，將許之。時昱使適還，引見，因言曰：「竊聞將軍欲遣家，與袁紹連和，誠有之乎？」操曰：「然。」昱曰：「意者將軍殆臨事而懼，不然何慮之不深也！夫袁紹據燕、趙之地，有並天下之心，而智不能濟也。將軍自度能為之下乎？將軍以龍虎之威，可為韓、彭之事邪？今兗州雖殘，尚有三城。能戰之士，不下萬人。以將軍之神武，與文若、昱等，收而用之，霸王之業可成也。願將軍更慮之！」操乃止。

天子都許昌，以昱為尚書。兗州未安，復以昱為東中郎將，領濟陰太守，都督兗州事。

劉備失徐州，歸操。昱說其殺備，其不聽。後操又遣備至徐州擊袁術，昱與郭嘉說其曰：「公前日不圖備，昱等誠不及也。今借之以兵，必有異心。」操悔，追之不及。術病死，備至徐州，遂殺車冑，舉兵背操。頃之，昱遷振威將軍。

袁紹在黎陽，將南渡。時昱有七百兵守鄄城。操聞之，使人告昱，欲益二千兵。昱不肯，曰：「袁紹擁十萬眾，自以所向無前。今見昱兵少，必輕易，不來攻。若益昱兵，過則不可不攻，攻之必克，徒兩損其勢。願公無疑！」操從之。紹聞昱兵少，果不往。操謂賈詡曰：「程昱之膽，過於賁、育」。昱收山澤亡命之徒，得數千人，乃引軍與操會黎陽，討袁譚、袁尚。譚、尚破走，拜昱奮武將軍，封**安國亭侯**。

操征荊州，劉備奔東吳。論者以為孫權必殺備，昱料之曰：「孫權新在位，未為海內所憚。曹公無敵于天下，初舉荊州，威震江表，權雖有謀，不能獨當也。劉備有英名，關羽、張飛皆萬人敵也，權必資之以禦我。難解勢分，備資以成，又不可得而殺也。」權果多與備兵，以禦曹操。是後中夏漸平，操撫昱背曰：「兗州之敗，不用君言，吾何以至此？」宗人奉牛酒大會，昱曰：「知足不辱，吾可以退矣。」乃自表歸兵，闔門不出。

魏國既建，為衛尉。

文帝踐阼，進封**安鄉侯**，增邑三百戶，並前八百戶。方欲以為公，昱薨。帝為流涕，追贈車騎將軍，諡曰**肅侯**。子武嗣。

#### 特徵

昱長八尺三寸，美須髯。性剛戾，與人多迕。

#### 家屬

* 子 程武

## 評

* 《三國志》評曰：「程昱、郭嘉、董昭、劉曄、蔣濟才策謀略，世之奇士，雖清治德業，殊於荀攸，而籌畫所料，是其倫也。」
* 曹操執昱手曰：「微子之力，吾無所歸矣。」
* 操曰：「程昱之膽，過於賁、育。」
# 游楚

**游楚**，字**仲允**，馮翊頻陽人也，父殷，漢吏也。初曹操拔漢中，楚為張既薦任漢興太守，後轉隴西。

楚性慷慨，恩德為治，不好刑殺，為眾所厚，太和二年春，漢丞相諸葛亮軍出隴右，天水、南安、安定三郡皆降，獨楚守隴西，語動吏民，遂同堅守。

時漢軍得南安，出隴西，楚乃遣長史馬顒出門設陣，更言動漢軍，不能陷，及魏援至，漢軍乃退，楚以功封列侯，長史掾屬皆賜拜。

後拜駙馬都尉，不學問，而性好遊遨音樂。乃畜歌者，琵琶、箏、簫，每行來將以自隨。所在樗蒲、投壺，歡欣自娛。數歲，復為北地太守，年七十餘卒。

## 據

* 《三國志》
# 夏侯儒

**魏太僕夏侯儒**字**俊林**，魏昌陵悼侯尚從弟也。

## 生平

涼州盧水胡伊健妓妾、治元多等反，河西大擾，護軍夏侯儒同將軍費曜等繼張既軍後，破之。

酒泉蘇衡反，與羌豪鄰戴及丁令胡萬餘騎攻邊縣。儒同既擊破之，衡及鄰戴等皆降。既遂上疏請與儒治左城，築鄣塞，置烽候、邸閣以備胡。

初為鄢陵侯彰驍騎司馬，司馬懿為征南將軍，都督荊、豫州。至正始中，霸代儒為征蜀護軍，統屬征西。

正始二年，朱然圍樊城，城中守將乙脩等求救甚急。儒進屯鄧塞，以兵少不敢進，但作鼓吹，設導從，去然六七里，翱翔而還，使脩等遙見之，數數如是。月餘，及司馬懿到，乃俱進，然等走。時謂儒為怯，或以為曉以少疑衆，得聲救之宜。儒猶以此召還，為太僕，此後無儒載事。

## 據

* 《三國志·夏侯淵傳》
* 《三國志·張既傳》